་ཞིང་། ནད་ལ་ཡ་ང་བག་ཚ་མེད་པར་བྱའོ། །བརྡུང་ཐག་ལ་བཅད་པ་ནི། སྡོམ་འབྱུང་ལས། ཡང་ན་གཡོ་མེད་བརྟུལ་ཞུགས་ལ། །རྟེན་ནས་རྣལ་འབྱོར་སྤྱོད་པ་བཅད། །ཅེས་པས། གཞན་གྱི་རང་ལ་བརྡེག་པའི་ཐབས་སྣ་ཚོགས་བྱས་ལ། དེས་བརྡུངས་པ་ན། བརྡེག་མཁན་བླ་མ་བརྡེག་པ་བྱིན་བརླབས། ན་ཟུག་བྱིན་རླབས་འབྱུང་བར་བསྒོམ་ཞིང་མོས་གུས་བྱ། ཕྱག་རྒྱ་ཆེན་པོའི་ངང་དུ་སྒོམས། སྙིང་རྗེས་གཞན་གྱིས་དུཿཁ་བསྡུའོ། །རྒྱོབ་ཅིག་སོད་ཅིག་རྡུངས་ཅིག་བརྡེག་མ་ནུས་ན་ཁྱོད་མིན། འཁུར་མ་ནུས་ན་ང་མིན། སྙམ་དུ་ན་ནུས་འཆི་ནུས་བདག་འཛིན་ཕྱིས་བཏང་ངོ་། །ཉམས་དང་འཇིགས་སྐྲག་ལ་བཅད་པ་ནི། རང་འཇིགས་ཤིང་ཡ་ང་བའི་སེམས་ཅན་སྡིག་པ་དང་། སྡོམ་དང་སྦྲུལ་དང་། སྦལ་པ་དང་། སྲེ་མོང་ལ་སོགས་པ་གང་ལ་བྱེད་པ་ལག་ཏུ་བླངས། འདབས་སུ་བཅུག་ལ། ང་འདི་ལ་འཇིགས་པ་འདིས་རྨུགས་ཀྱིས་དོགས་ཟོས་ཀྱི་དོགས་ཡིན་པས། ད་རེས་ཁྱོད་ཀྱིས་ཟོ་དང་། རྨུག་དང་། གནོད་པ་ཅི་ཤེས་པ་སྐྱོལ་དང་མཉམ་དུ་བདག་འཛིན་ལ་རོ་སྙོམ་མོ། །ཁྱི་ལ་སོགས་པ་རྨུགས་བྱུང་བ་ན་ཡང་སྤྲད་འགྱེལ་ལ་བདག་འཛིན་བཏང་ལ་གང་རྨུགས་རྨུགས་སུ་གཞུག་གོ །མི་ཞིམ་པ་ལ་བཅད་པ་ནི། གཙང་དང་མི་གཙང་དག་བྱེད་དང་། །བཏུང་དང་བཏུང་མིན་བརྟག་མི་བྱ། །ཞེས་པས། ཁམས་དཀར་དམར་དང་། དྲི་ཆེན་དྲི་ཆུ་དང་། ཁྱི་ཤ་བོང་ཤ་མི་ལ་སོགས་པ་གང་ཡིད་དུ་མི་འོང་བ་དེ་ལ་ཟ། སྐྱུག་བྲོ་བའི་ངོ་བོ་ལ་བལྟས་ལ་བཅད་དོ། །དེ་ཡང་དང་པོ་ནས་ཟ་མ་ནུས་ན། གང་སྐྱུག་བྲོ་བ་དེ་སྣ་ལ་བྱུགས་ལ་དེ་ལ་གོམས་སུ་བཞུག དེ་ནས་དེ་ལ་དུམ་རེ་ཟ། དེ་ནས་ཇེ་ཆེ་ལ་ཟོས་ལ། སྐྱུག་བྲོ་བ་དེ་བས་ཀྱང་ཆེར་ཟ། སྐྱུག་བྲོ་བའི་ངོ་བོ་ལ་ལྟ་ཞིང་རོ་སྙམ་ལ་བཅད་དོ། །མི་མཐུན་པའི་གྲོགས་ལ་བཅད་པ་ནི། །སྡོམ་འབྱུང་ལས། སྨོད་དང་བསྟོད་ལ་ཁྲོ་བ་དང་། །མངོན་པའི་ང་རྒྱལ་རྣམ་པར་སྤངས། །རྟག་ཏུ་མི་ཆགས་དགའ་མེད་པར། །ཐམས་ཅད་ལ་ནི་མཉམ་པར་གནས། །ཞེས་པས། རང་དང་མི་མཐུན་པ་ལ་སོགས་པ་སྤྲོ་ཐུང་གི་མི་དང་འགྲོགས་ལ། དེས་འབར་ཤ་དང་། ངན་སྨྲས་དང་། ཚིག་རྩུབ་དང་། ཁྲོ་འཁྲུག་བྱེད་པ་ན་དེ་ལ། གླང་པོ་ཆེ་ལ་ཚེར་མ་ཟུག་པ་བཞིན་དུ་གལ་མེད་དུ་བཞག རི་བོ་བཞིན་དུ་གཡོ་འགུལ་མེད་པར་བྱ་ཞིང་། ཡིད་ལ་མི་དགའ་བ་དང་། ངག་ནས་ཚིག་ངན་མ་ཤོར་བར་བྱ་ཞིང་། ཕ་རོལ་ངོ་ནག་པའི་ཚབ་ལ་རང་རེ་བཞིན་མདངས་ཆེ་བར་བྱ། ཚིག་རྩུབ་ཀྱི་ལན་དུ་བཞད་གད་སྨྲས་ཏེ། བཟོད་པ་བསྒོམ་ལ་བཅད་དོ། །ངོ་ཚ་བ་ལ་བཅད་པ་ནི། ངོ་ཚ་བའི་ཡུལ་མ་དང་སྲིང་མོ་ལ་སོགས་པའི་དྲུང་དུ་ཡ་ང་བ་མེད་པར་གཅེར་བུར་སྡོད་པ་དང་། འགྲོ་བར་བྱ། ངོ་ཚ་བའི་གཏམ་ཟང་ཐལ་དུ་སྨྲ་བར་བྱའོ།། བསྟན་པ་ལ་གནོད་ཀྱི་དོགས་ན། གཉིད་དུ་སོང་རྫུ་བྱས་ལ་མཚན་མ་ལ་སོགས་མཐོང་བར་བྱ། འོག་རླུང་ལ་སོགས་གཏོང་བར་བྱ། སྡོད་ལུགས་ཉེས་པ་ལྟར་བྱས་ལ་ཕོ་མཚན་བསྟན་ལ་ངོ་ཚ་བ་ལ་བཅད། ཁ་ནས་དྲན་པས་མ་ཟིན་པར་ཤོར་བ་ལྟར་བྱས་ལ། ཚིག་ངན་ཟང་ཐལ་དུ་སྨྲས་ལ་ངོ་ཚ་བ་བཅད་དོ། །དེ་ལྟར་ངོ་ཚ་བའི་རྟོག་པ་མ་སངས་བར་དུ་བཅད་དོ། །རོ་སྙོམས་ནས་ཚུལ་དང་མཐུན་པའི་སྤྱོད་པ་བྱའོ། །གཉིས་པ་ཉོན་མོངས་པ་ལ་གཅད་པ་ནི། ཆགས་སྡང་གཉིས་ལས། འདོད་ཆགས་ལ་གཅད་པ་ནི། རང་ཡིད་དུ་འོང་བ་ཆགས་སེམས་སྐྱེ་བའི་ཡུལ་ལ་ཆགས་སེམས་ཅི་སྐྱེ་བྱས་ལ་སྐྱེས་པ་དང་དེའི་ངོ་བོ་ལ་བལྟ། འདོད་ཆགས་དེ་དང་པོ་གང་ནས་བྱུང་ན་སེམས་ནས་བྱུང་། ད་ལྟ་གང་ལ་གནས་ན་སེམས་ལ་གནས། ཐ་མ་གང་དུ་ཐིམ་ན་སེམས་ལ་ཐིམ་ལ། སེམས་ནི་གཟུགས་ཁ་དོག་ཆེ་ཆུང་གང་ཡང་མ་གྲུབ་པའི་ངང་དུ་ཕྱག་རྒྱ་ཆེན་པོ་ལ་བཞག་ལ་བཅད་དོ། །དེ་ལ་མཆོད་པ་དང་ཡུལ་དངོས་སུ་ཡོད་ན་དེ་ཅན་ཕྱིན་ལ་བཅད། མེད་ན་གྲོགས་དང་ཆགས་སེམས་སྐྱེ་བའི་གཏམ་བརྗོད་པས་སྐྱེས་ཙ་ན་ངོ་བོ་ལ་ལྟ་བ་ལ་སོགས་གོང་བཞིན་བཅད་དོ། །ཞེ་སྡང་ལ་གཅད་པ་ནི། ཡུལ་ཡིད་དུ་མི་འོང་བ་ལ་སྡང་སེམས་ཅི་སྐྱེ་བྱ། སྐྱེས་པ་དང་དེའི་ངོ་བོ་ལ་བལྟས་ལ་གཞན་གོང་བཞིན་གཅད་དོ། །ཡུལ་དངོས་སུ་ཡོད་ན། སྙན་པའི་གཏམ་བརྗོད། ཞིམ་པའི་ཟས་དང་། མཁོ་བའི་ནོར་བྱིན་ལ་དེ་དགའ་བས་ཞེ་འགྲས་པ་ཞི་བར་བྱས་ལ་བཅད་དོ། །གསུམ་པ། གསང་བའི་བདུད་བཟང་རྟོག་ཞེན་པའི་བློ་ལ་གཅད་པ་ལ་གསུམ། སྐྱིད་འདོད་ཀྱི་སྒྲུབ་བློ་གཅད་པ། སྙན་གྲགས་ཀྱི་འདོད་བློ་གཅད་པ། ཉམས་མྱོང་གི་རློམས་ཞེན་གཅད་པའོ། །དང་པོ་ནི། སྐྱིད་འདོད་དང་འཛོལ་ལྕོགས་ཀྱི་བློ་འདོད་པ་ལ་སོང་འདུག་གམ་མི་འདུག་ལེགས་སུ་བརྟག་ལ། སོང་འདུག་ན་ཁྱོད་མི་ཚེ་གཅིག་ལས་ནི་མི་སྡོད། དེ་ནི་སྔོན་གྱི་ལས་བཟང་ངན་གང་བྱས་པས་སྐྱིད་སྡུག་འབྱུང་བས་འདོད་པས་གསོག་སྒྲུབ་བྱས་པས་སྐྱིད་པའི་ངེས་པ་མེད་ལ། མ་བྱས་པས་སྡུག་པའི་ངེས་པ་མེད་དེ་གང་ཡོང་བ་ཤོག སྐྱིད་ན་སྔོན་གྱི་ལས་བཟང་པོ་ཡིན། སྡུག་ན་ལས་ངན་འདག་པ་ཡིན། སྡུག་པ་ལ་སྲན་ཆུག་ན་ཆོས་པ་ཡིན། གཅོད་མཁན་ཡིན། འདོད་པ་མ་ཆོད་པའི་ཆོས་པ་དང་གཅོད་མཁན་དུ་མི་བཏུབ་པས་གང་ཡོང་བ་ཤོག ཕྱི་ཚེས་བྱེད་རི་ནོར་ལ་འདོད་བློ་གཏོང་རི་སྙམ་དུ་འདོད་བློ་རྦད་རྦད་བཅད་དོ། །གཉིས་པ་ནི། ཐོས་བསམ་སྒོམ་གསུམ། འཆད་རྩོད་རྩོམ་གསུམ་ལ་སོགས་པ་དང་སྤྱོད་བྱས་པས་རྙེད་པ་དང་བསྐུར་སྟི་ཡོང་ལ་རེ་བའི་བློ་འདུག་གམ་མི་འདུག་བལྟས་ལ། འདུག་ན་མཛོད་སྟོང་སྒོ་ལྕགས་ཅན། ཆོས་མེད་བློ་བདོ་མཁན་ཁྱོད་འདྲ་བ་གཅིག་སྙམ་དུ་རང་ལ་ཞེ་ཁྲེལ་བརྡས་ལ། དགེ་སྦྱོར་ཆོས་བརྒྱད་དང་མ་འདྲེས་པར་བྱ་སྙམ་པས། གྲགས་འདོད་དང་། བཟང་འདོད་ཀྱི་ཚུལ་ཆོས་དོར་ལ། དེའི་གཉེན་པོར་བསྟན་པའི་ཞབས་འདྲེན་དུ་མི་འགྲོ་ཙམ་གྱི། བསྒོམ་རྟོག་ལ་འཇུར་ཉལ། བཙུན་རྟོག་ལ་ཐོ་ཆོ། མཁས་རྟོག་ལ་ཁ་འཆལ་སྨྲ་བར་བྱ། སླར་སྒྲོ་བསྐུར་འདེབས་པ་བྱུང་བ་ལ་དགའ་བ་བསྒོམ་མོ། །གསུམ་པ་ནི། བསྒོམ་པའི་ཉམས་རྟོགས་དང་། སྤྱོད་ཆོད་པ་ལ་སོགས་པ་ལ་རང་ལ་རློམ་ཞེན་སྐྱེས་ན། ཁ་ཟས་དུག་ཅན་དང་འདྲ་བས། རློམ་ཞེན་སྤངས་པ་གལ་ཆེ་བས་དེ་ལ་ནན་ཏན་བསྐྱེད་དོ། །ཉམས་ཀྱི་ཞེན་པ་སྤངས་ལ་ཉམས་དུམ་བུར་གཏུབས། རིག་པ་ངར་བསྐྱེད་ལ་གནས་ལུགས་ཀྱི་རང་ཞལ་ལྟ་ཞིང་རང་སར་བཞག་གོ །གསུམ་པ་སྤྱོད་ཀྱི་གོལ་ས་དང་འགེགས་སེལ་བ་ནི། སྤྱོད་བྱེད་པ་ནི་རང་གི་བདག་འཛིན་དང་སེམས་ཀྱི་སྙོམས་བྱེད་དང་རྟོག་པ་གཅོད། དགེ་སྦྱོར་ལ་བོགས་འདོན་པ་ཡིན་པས། དེ་ལ་གཉན་ས་དེའི་ཤིང་གཅོད། ས་རྐོ་རྡོ་སློག་ཆུ་མིག་དཀྲུག ཐབ་གཞོབ་སྦྱོར་བ་དེ་ནི་སྤངས་ཏེ། དེ་ལྟར་བྱས་པས་གཞི་བདག་དེ་ལ་གནོད་པར་འགྱུར་ལ། །གནོད་པ་སྐྱེལ་བ་གཅོད་ཀྱི་དགོངས་པ་མིན། དེ་ལྟར་འགྱུར་ན་ཨ་ར་ཇག་རྐུན་དང་བཤན་པ་ཡང་གཅོད་མཁན་དུ་འགྱུར་ཏེ། གཞན་ལ་གནོད་པའི་ཕྱིར་རོ། །འགའ་ཞིག་ལྷ་འདྲེ་ལ་གནོད་པ་བྱས་པས་རང་ལ་མ་ཚུགས་པ་གཅོད་བཟང་པོར་འདོད་དེ། དེ་ཡང་སྤྱོད་བྱུང་བ་མིན་ཏེ། དགེ་སྦྱོར་བོགས་མེད་ཀྱི་སྟེང་དུ་རང་རྒྱུད་མི་དགེ་བས་སྦགས་པའི་ཕྱིར་རོ། །དེ་ཡང་སོ་སོར་ཐར་པ་ལྟར་ན་སེམས་ཅན་ལ་གནོད་པ་གཞི་དང་བཅས་པ་ལས་བཟློག་དགོས་པ་ལ། གནོད་པ་བྱེད་པ་ནི་སོ་སོར་ཐར་པར་མི་རུང་བར་གསུངས་པ་དང་། ཕ་རོལ་ཕྱིན་པ་ལྟར་ན། སེམས་ཅན་ཐམས་ཅད་ཕ་མར་མ་གྱུར་པ་མེད་པས། ཕ་མ་ལ་གནོད་པར་བྱེད་པ་ནི་ཆོས་པ་ལ་ལྟ་ཅི་སྨོས་ཏེ། མི་ནག་པ་ཡང་བྱས་པ་དྲིན་དུ་མི་བཟོ་བ་ནི་ངན་པར་བྱེད་པ་དང་། བྱང་ཆུབ་ཏུ་སེམས་བསྐྱེད་ནས་གནོད་པ་མི་བྱེད་ཀྱི་སྟེང་དུ་ཕན་འདོགས་དགོས་པ་ལ། འདྲེ་ལ་གནོད་པ་བསྐྱལ་བས་སེམས་བསྐྱེད་ཉམས་འགྲོ་བ་དང་། གསང་སྔགས་པ་ལྟར་ན། བུམ་དབང་ལུས་ལ་བསྐུར་ནས། ལམ་བསྐྱེད་པའི་རིམ་པ་བསྒོམ་པ་ན། སྣོད་བཅུད་ཐམས་ཅད་ཡི་དམ་ལྷར་མ་གྱུར་པ་མེད་ལ། ཡི་དམ་ལ་གནོད་པ་བྱས་པར་འགྱུར་བ་དང་། སེམས་ཅན་ཐམས་ཅད་ལ་བདེ་གཤེགས་སྙིང་པོས་ཁྱབ་པས་ཐམས་ཅད་རྡོ་རྗེ་སེམས་དཔའི་སྤུན་ཡིན་པས་ན། རྩ་ལྟུང་གསུམ་པའི་ཉེས་པ་འབྱུང་བ་དང་། དབང་བཞི་པ་ཐོབ་ནས། ལམ་ཕྱག་རྒྱ་ཆེན་པོ་བསྒོམ་པ་ན་རང་གི་སེམས་ལས་མ་གཏོགས་པའི་འཁོར་འདས་ཀྱི་ཆོས་ལ། ཕྱི་རོལ་ན་རྡུལ་ཕྲ་རབ་ཙམ་ཡང་གྲུབ་པ་མེད་པས། ཆོས་ཉིད་ལས་གཞན་པའི་ལྷ་འདྲེ་གྲུབ་པ་མེད་པ་ལ། འདྲེར་འཛིན་གྱི་རྟོག་པས་འདྲེ་ལ་གནོད་པར་བྱེད་པ་ནི་ཆོས་ཐམས་ཅད་སྤྲོས་བྲལ་དུ་ཐག་ཆོད་པར་འགྱུར་རོ། །ཡང་མ་སློང་བ་དང་། ཚར་ཚད་མ་བྱུང་བ་ལ་འདྲེ་ལ་གནོད་པར་བྱེད་པ་འདི་མི་འཐད་དོ། །བདག་འཛིན་བཏང་ནས་གཉན་ཁྲོད་དུ་ཡོངས་སམ། མ་བཏང་ན་ཡོང་། བདག་འཛིན་བཏང་ནས་ཡོང་བ་ལ་སློང་དང་ཚར་ཚད་མ་བྱུང་བས་ཅི་སྟེ། ལྷ་འདྲེའི་རྗེས་རྙོགས་བྱུང་བ་ཀ་འདོད་པ་ཡིན་མོད། དེ་ཙ་ན་འཆི་ནུས་དགོས་པར་འདུག་པས། མ་སློང་བཞིན་དུ་སློང་བ་བས། སློང་རྩ་ན་བཅད་པས་ཆོག་མོད། ཡང་ཆོ་འཕྲུལ་སྟོན་པ་འདྲ་བ་ལ་ཡང་གནོད་པར་བྱེད་པ་ཡང་མི་འཐད་དེ། །གཉན་སར་ཆོ་འཕྲུལ་དང་སློང་ཚད་འདོད་ནས། དེ་ལ་བྲེད་འཇིགས་མི་བྱེད་པར་བདག་འཛིན་བཏང་ལ་བསྲེ་དགོས་མོད། དེ་ལ་བསྲེ་མི་ནུས་པར་འདྲེ་ལ་གནོད་པ་བྱས་པས་ཆོ་འཕྲུལ་ཆད་པར་འདོད་ན་ནི། བདག་འཛིན་མ་ཐེངས་པ་ཡིན། བདག་འཛིན་ཐེངས་ན་ཆོ་འཕྲུལ་ལ་སྐྲག་དོན་མེད། འདི་ཀར་ཤི་ཡང་དོ་གལ་མེད་པས་སོ། །དེས་ན་ལྷ་འདྲེ་ལ་གནོད་པ་མི་བྱེད་པར། མ་སློང་ན་གོང་གི་ཉམས་ལེན་གཡེལ་བའི་རྟགས་ཡིན་པས། འབད་ནས་བསྒོམ་པས་སློང་ཡོང་། ཆོ་འཕྲུལ་མི་ཡལ་བ་དང་། ཚར་ཚད་མ་བྱུང་བ་ལ་ཡང་འབད་ནས་བསྒོམ་པ་མིན་པ་ཐབས་གཞན་མི་བྱ། ཐབས་གཞན་ལ་རེ་ན་གཅོད་སྡུག་པ་ཡིན། ཚར་ཚད་འདྲ་བའི་ཆོ་འཕྲུལ་དང་། ཆོ་འཕྲུལ་འདྲ་བའི་ཚར་ཚད་གཉིས་ཁྱད་པར་ཤེས་དགོས། ཚར་ཚད་འདྲ་བའི་ཆོ་འཕྲུལ་ནི། བལ་ནག་དང་། གོས་ནག་དང་། ཁྲག་ནག་དང་། སྒོག་བཙོང་དང་། མར་ནག་ལ་སོགས་པ་ནག་ལུད་སྟེར་བ་ནི་ཚར་ཚད་འདྲ་ཡང་ཆོ་འཕྲུལ་ལོ། །ད་རུང་བསྡད་ལ་ཉམས་ལེན་ལ་འབད་དོ། །གྲི་དང་མདུང་རྒྱབ་པ་དང་། གཅན་གཟན་གྱི་རྨུགས་པ་དང་། མཛོ་གཡག་གིས་བརྡུངས་པའི་ཤུལ་ནས་རྣག་ཁྲག་བྱུང་བ་ནི་ཆོ་འཕྲུལ་འདྲ་ཡང་ཚར་ཚད་དོ། །ཆོ་འཕྲུལ་མེད་པའི་ཚར་ཚད་བྱུང་ན། མགོ་བསྐོར་ཡོང་བའི་ཉེན་ཡོད་པས། དེ་བརྟགས་པ་ནི། དམིགས་པས་གནས་དེ་བཤིག་པའམ། ངག་ཏུ་ཁྱོད་ང་ལ་མགོ་སྐོར་གཏོང་ཡང་ང་བྱང་ཆུབ་མ་ཐོབ་བར་དུ་སྡོད། ཁྱོད་ཀྱིས་བཏོན་ཀྱང་མི་འགྲོ་ཞེས་པ་བརྗོད་ཅིང་སེམས་ལ་བསམ་ལ། བློ་ཕབ་ལ་འགྲོ་བའི་བསམ་བློ་མི་བཏང་བར་སྡོད་དགོས་སྙམ་པ་བྱས་པས། མགོ་སྐོར་ཡིན་ན་ཆོ་འཕྲུལ་ཡོང་ངོ་། །མགོ་སྐོར་མིན་ན་ཆོ་འཕྲུལ་མི་ཡོང་ངོ་། །ཡང་ཞག་རེ་ལ་སློང་ཚད་དང་ཚར་ཚད་གཉིས་ཀ་ཡོང་བ་ཡོད་དེ། དེ་ལ་གང་ཡིན་གོང་བཞིན་བརྟག་དགོས་སོ། །ཚར་ཚད་བྱུང་ནས་ཀྱང་ཞག་གཉིས་གསུམ་བསྡད་པར་བྱའོ། །ཚར་ཚད་མ་བྱུང་བར་ཕྱིན་ན་གཅོད་ལོག་ནས་རྗེས་སྙགས་བྱུང་བའི་རྟགས་ནི། སྙིང་མི་དགའ་བ་ཚར་ཚད་ཆོད་པ་འོང་། རོ་སྟོད་ཁེང་རྩེ་ཁེངས་པ་སྙམ་བྱེད། གཉིད་དུམ་རེ་སོང་ཙམ་ན་དང་བ་ཡོད་དེ་འོང་། དེ་ལ་ས་ཐག་ཉེ་ན་ལོག་ལ་ཚར་ཚད་མ་བྱུང་བར་དུ་བསྒོམ་ཞིང་བསྡད། ཐག་རིང་ན་དམིགས་པས་གནས་དེར་ཉལ་ནས་བསྡད་པར་བསྒོམ་ལ། སྔར་གྱི་ཉམས་ལེན་ཚར་ཚད་མ་བྱུང་བར་དུ་བྱས་པས་སེལ་ལོ།། ཡང་ན་དམིགས་པས་གནས་དེའི་ཤིང་གཅོད། ཆུ་མིག་དཀྲུག་པ་ལ་སོགས་མཐའ་གཏད་བྱས་པས་སེལ་ལོ། །ཚར་ཚད་མ་བྱུང་བར་འགྲོ་དགོས་པ་བྱུང་ན། རང་གི་ཉལ་ས་དེའི་འོག་ནས་རྡེའུ་འམ། ཤིང་བུ་གང་ཡང་རུང་བ་ཞིག་ཁྱེར་ནས་གང་དུ་ཉལ་སར་འོག་ཏུ་བཏིང་ནས་སྔར་གྱི་ཉལ་ས་དེ་ན་བསྡད་པར་བསྒོམ་ནས་ཉམས་ལེན་བྱས་པས། སློང་ཚད་དང་ཚར་ཚད་འབྱུང་ངོ་། །ཚར་ཚད་སློང་ཚད་རེ་མོས་སུ་བྱུང་བ་ལ་ཡང་། དམིགས་པའི་མཐའ་གཏད་དང་ཉམས་ལེན་ལ་འབད་པས་ཚར་ཚད་འདྲེའོ། །བྲག་མཐོན་པོ་དང་། ཤིང་གི་རྩེའམ་ས་མཐོ་སར་སྡོད་མ་ཉན་ན། ཤིང་ངམ་བྲག་གི་ཡན་ལག་ཕྲ་མོ་ཞིག་བཅད་ལ་མལ་འོག་དུ་བཅུག་ལ། དམིགས་པས་དེའི་ཁར་ཉལ་བར་བསྒོམ་པས་ནོན་པ་ཡིན་ནོ། །ལུང་པ་འདི་གཉན་པོ་ཡིན་བྱ་བ་ཙམ་ལས། དེའི་ས་འདི་གཉན་ངོ་མ་ཤེས་ན། ལུས་གཅེར་བུས་ལུང་པ་དེའི་ས་ཆ་དེ་སྒོར་མོར་རྩལ་བས་གཉན་ས་དེར་སླེབ་པ་དང་། ཤེས་པ་དགའ་ཡལ་བའམ། སྐྱི་ཟིང་བ་ཞིག་འོང་བས་དེར་ཉལ་ལོ། །ཇི་ཙམ་བསྡད་ནས་དགེ་སྦྱོར་འབུངས་ཀྱང་ཆོ་འཕྲུལ་ཆོད་རྒྱུ་དང་སློང་རྒྱུ་མ་བྱུང་ན། གཅོད་ཉམས་ལ་ཞུགས་པ་ཡིན་པས། ཞག་བཞི་ལྔའི་གནས་དེ་ནས་བྲོས་པས། དེར་ཁོས་རྗེས་སྙོགས་འོང་བས་དེ་ལ་རེམ་ལ་བཅད་དོ། །རྗེས་སྙོགས་མ་བྱུང་ན་དེར་ཡིད་ལ་མེད་དུ་གཉན་ས་དེར་བསྡད་པས་ཁོ་ལ་འབྲོས་ལོང་མི་ཡོང་བའམ། ཁོས་དེ་ཀར་ཡོང་བར་ཤེས་ནས་ཆོ་འཕྲུལ་གཏང་དུ་ཡོང་བས་ནོན་པ་ཡིན་ནོ། །ཡང་ས་རྐོ་བ་ཉེས་པའམ་ཤིང་བཅད་པ་ཉེས་པ་ལ་ན་ཚ་བྱུང་ན། དེ་ལ་རྒྱགས་ཕྱེ་ཁྱེར་ནས་དེར་ཕྱིན་ལ། ཁྱོད་མ་རང་ཡིན་པ་ལ། །ངས་ཁྱོད་ལ་གནོད་པ་བྱས་ནས་མ་དྲིན་མི་གཟོ་བ་བྱས་འདུག་པས། ད་ཁྱེད་ལ་ལུས་འདི་སྟེར་བས། ཅི་བདེར་ཟོ་ཞིག་བྱས་ལ་ན་མོད་ཤི་མོད་སྙམ་དུ་བྱ་ཞིང་། ཤ་ཁྱེར་ཁྲག་ཁྱེར་བྱའོ། །ང་ན་བ་ལྟར་ཁྱོད་ཀྱང་ན་བས་སྙིང་རྗེ་སྙམ་དུ་སྙིང་རྗེ་ཕུར་ཚུགས་སུ་བསྒོམ་ཞིང་། ཁོའི་དུཿཁ་རང་གིས་ཚུར་བསྡུའོ། །དེ་ལྟར་མ་དྲག་བར་དུ་བྱའོ། །རང་གི་གདོན་རྒྱུན་དུ་གནོད་པ་དང་། གཉན་སའི་གདོན་གྱི་ཆོ་འཕྲུལ་གཉིས་ཁྱད་ཤེས་དགོས། རང་གི་གདོན་གྱི་ཆོ་འཕྲུལ་མི་ཁྱི་ལ་སོགས་པ་སྔར་ངོ་ཤེས་པ་རྨི་བ་ལ་སོགས་པ་བྱུང་ན། གཉན་སའི་གདོན་ལ་ངོ་མི་ཤེས་པ་འབྱུང་ངོ་། །ཁྱད་པར་དུ་ནི་ནད་གདོན་ལ་ཕན་ལ་རེ་གཅོད་བྱེད་པ་ལ་ཁྱད་པར་དུ་ཡང་ཤེས་པ་གལ་ཆེའོ། །རོ་དང་ཕྲད་དེ་འཇིགས་པ་བྱུང་ན། དེ་ལ་མ་བསྲེས་ན་བར་ཆད་འོང་བས་དེར་རོ་དང་མཚན་བསྲེས་ནས་བདག་འཛིན་བཏང་ནས་ཉལ་ནས། འཇིགས་མཁན་གྱི་སེམས་ལ་བལྟས་པས། ཤད་འཇིགས་པ་སངས་འགྲོ་སྟེ། སངས་མ་ཁད་གཞན་དུ་བསྡད་པས་ཆོག་གོ །དེ་ལྟར་བྱས་པས་བདག་འཛིན་གྱི་སྙེམས་ཐག་ཆོད། དགེ་སྦྱོར་ལ་བོགས་ཐོན་པ་འོང་ངོ་། །གསང་སྤྱོད་ཀྱི་ཁྲིད་ཡིག སྒོམ་ཆེན་པ་རྒྱལ་མཚན་དཔལ་བཟང་པོས་ཡི་གེར་བཀོད་པའོ། །འདིས་འགྲོ་བ་རྣམས་སྨིན་གྲོལ་གྱི་ལམ་ལ་འཁོད་པར་གྱུར་ཅིག།⁽14b4⁾།།བཀྲ་ཤིས་བདེ་ལེགས་དཔལ་འབར་དོན་འགྲུབ་ཤོག།ཞུས་སོ།། །།